Călin Georgescu promite Israelului că va muta ambasada României la Ierusalim. Îl invită pe Netanyahu la București, în ciuda CPI
Călin Georgescu, câștigătorul-surpriză al primului tur al alegerilor prezidențiale din România, este protagonistul unei serii de articole în presa din Israel, care face referire la o discuție telefonică pe care acesta ar fi avut-o cu ministrul israelian pentru Diaspora și Combaterea Antisemitismului, Amichai Chikli. Georgescu ar fi promis Israelului, cu această ocazie, că, a doua zi după ce va ajunge președintele României, îl va invita la București pe premierul israelian Benjamin Netanyahu, care face obiectul unui mandat de arestare din partea Curții Penale Internaționale (CPI). Mai mult, Georgescu promite mutarea ambasadei României de la Tel Aviv la Ierusalim.